ସୁପାରିସ ସତ୍ତ୍ୱେ ବିଚାରପତି ନିଯୁକ୍ତ କରୁନି କେନ୍ଦ୍ର
ନୂଆଦିଲ୍ଲୀ,୨୩ା୩: ବିଚାରପତି ନିଯୁକ୍ତି ପାଇଁ ସୁପାରିସ ସତ୍ତ୍ୱେ ପ୍ରାର୍ଥୀମାନଙ୍କ ବରିଷ୍ଠତାକୁ କେନ୍ଦ୍ର ସରକାର ବିଚାରକୁ ନେଉନାହାନ୍ତି। ଏଥିଯୋଗୁ ସେମାନଙ୍କ କ୍ୟାରିୟର ପ୍ରଭାବିତ ହେଉଛି। ସୁପ୍ରିମକୋର୍ଟ କଲେଜିୟମ୍ ଏନେଇ ଚିନ୍ତା ବ୍ୟକ୍ତ କରିବା ସହ ପ୍ରାର୍ଥୀମାନଙ୍କ ବରିଷ୍ଠତାକୁ ଅଣଦେଖା ନ କରି ପଦୋନ୍ନତି ପ୍ରଦାନ ନିମନ୍ତେ କେନ୍ଦ୍ରକୁ ପରାମର୍ଶ ଦେଇଛନ୍ତି।  
ଭାରତର ପ୍ରଧାନ ବିଚାରପତି (ସିଜେଆଇ) ଡି.ଓ୍ବାଇ. ଚନ୍ଦ୍ରଚୂଡ଼ଙ୍କ ଅଧ୍ୟକ୍ଷତାରେ ଗଠିତ କଲେଜିୟମ୍ କହିଛନ୍ତି, ପୂର୍ବରୁ ସୁପାରିସ କରାଯାଇଥିବା ବ୍ୟକ୍ତିମାନଙ୍କୁ ତୁରନ୍ତ ପଦୋନ୍ନତି ଦିଆଯାଉ। ଜଷ୍ଟିସ୍ ସଞ୍ଜୟ କିଶନ କୌଲ ଏବଂ କେ.ଏମ୍. ଜୋସେଫ୍ ସାମିଲ ଥିବା କଲେଜିୟମ୍ ସୋମବାର ନିଜର ଏକ ରିଜୋଲ୍ୟୁଶନ୍ରେ ୪ ଜିଲା ଜଜ୍ଙ୍କୁ ମାଡ୍ରାସ୍ ହାଇକୋର୍ଟ ବିଚାରପତି ଭାବେ ନିଯୁକ୍ତି ଦେବାକୁ ସୁପାରିସ କରିଛନ୍ତି।

ସେମାନେ ହେଲେ ଆର୍. ଶକ୍ତିଭିଏଲ. ପି. ଧନବଳ, ଚିନ୍ନାସ୍ବାମୀ କୁମାରପ୍ପାନ ଏବଂ କେ. ରାଜଶେଖର। ଗତ ଜାନୁୟାରୀ ୧୭ରେ ସୁପ୍ରିମକୋର୍ଟ କଲେଜିୟମ୍ ମାଡ୍ରାସ୍ ହାଇକୋର୍ଟରେ ଓକିଲାତି କରୁଥିବା ଆଇନଜୀବୀ ରାମାସ୍ବାମୀ ନୀଳକନ୍ଦନଙ୍କ ନାମ ଉକ୍ତ ଉଚ୍ଚ ଅଦାଲତରେ ବିଚାରପତି ଭାବେ ନିଯୁକ୍ତି ପାଇଁ ସୁପାରିସ କରିଥିଲେ। ୨୦୨୩ ମାର୍ଚ୍ଚ ୩୧ରେ ରାମାସ୍ବାମୀଙ୍କୁ ୪୭.୦୯ ବର୍ଷ ହୋଇଥିଲା। ରାଜଶେଖରଙ୍କ ପୂର୍ବରୁ ରାମାସ୍ବାମୀଙ୍କୁ ନିଯୁକ୍ତି ଦିଆଯିବା ଜରୁରୀ। ଅନ୍ୟଥା ରାମାସ୍ବାମୀଙ୍କଠାରୁ କନିଷ୍ଠ ରାଜଶେଖର ବରିଷ୍ଠତା ହାସଲ କରିବେ, ଯାହାକି ପ୍ରତିଷ୍ଠିତ ପରମ୍ପରା ବିରୋଧୀ ବୋଲି ଉକ୍ତ ରିଜୋଲ୍ୟୁଶନରେ ପରାମର୍ଶ ଦିଆଯାଇଥିଲା।